CELEX: 32021D0044
Language: el
Date: 2021-01-19 00:00:00
Title: Εκτελεστική απόφαση (ΕΕ) 2021/44 της Επιτροπής της 19ης Ιανουαρίου 2021 όσον αφορά τη χορήγηση εξουσιοδότησης στην Ιταλία για να εξακολουθήσει να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ σε σχέση με τις μεταφορές επιβατών έως τα τέλη του 2024 [κοινοποιηθείσα υπό τον αριθμό C(2021) 71] (Το κείμενο στην ιταλική γλώσσα είναι το μόνο αυθεντικό)

21.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 20/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/44 ΤΗΣ ΕΠΙΤΡΟΠΗΣ
         της 19ης Ιανουαρίου 2021
         όσον αφορά τη χορήγηση εξουσιοδότησης στην Ιταλία για να εξακολουθήσει να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ σε σχέση με τις μεταφορές επιβατών έως τα τέλη του 2024
         
            
               [κοινοποιηθείσα υπό τον αριθμό C(2021) 71]
            
         
         (Το κείμενο στην ιταλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
         Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 6 παράγραφος 3 δεύτερη περίπτωση,
         Αφού ζήτησε τη γνώμη της συμβουλευτικής επιτροπής ιδίων πόρων,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 371 της οδηγίας 2006/112/ΕΚ του Συμβουλίου (2), τα κράτη μέλη, τα οποία την 1η Ιανουαρίου 1978 απήλλασσαν από τον φόρο τις πράξεις που περιλαμβάνονται στο παράρτημα X μέρος Β της εν λόγω οδηγίας, μπορούν να εξακολουθήσουν να τις απαλλάσσουν με τις προϋποθέσεις που ίσχυαν σε κάθε ενδιαφερόμενο κράτος μέλος κατά την ίδια ημερομηνία. Σύμφωνα με το άρθρο 2 παράγραφος 2 του κανονισμού (ΕΟΚ, Ευρατόμ) αριθ. 1553/89 αυτές οι πράξεις πρέπει να λαμβάνονται υπόψη για τον καθορισμό της βάσης των ιδίων πόρων που προέρχονται από τον φόρο προστιθέμενης αξίας (ΦΠΑ).
                  
               
                     (2)
                  
                  
                     Με την εκτελεστική απόφαση (ΕΕ, Ευρατόμ) 2015/2190 της Επιτροπής (3), επετράπη στην Ιταλία να χρησιμοποιεί ορισμένες κατά προσέγγιση εκτιμήσεις σε σχέση με τις μεταφορές επιβατών και άλλες πράξεις που αναφέρονται στο παράρτημα X μέρος B σημείο 10 της οδηγίας 2006/112/ΕΚ για τον υπολογισμό της βάσης των ιδίων πόρων που προέρχονται από τον ΦΠΑ από την 1η Ιανουαρίου 2015 έως την 31η Δεκεμβρίου 2019.
                  
               
                     (3)
                  
                  
                     Με επιστολή της 2ας Απριλίου 2019, η Ιταλία ζήτησε εξουσιοδότηση από την Επιτροπή για να εξακολουθήσει να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ. Ειδικότερα, η Ιταλία δεν μπορεί να υπολογίσει ακριβώς τη βάση των ιδίων πόρων που προέρχονται από τον ΦΠΑ για τις πράξεις που αναφέρονται στο παράρτημα X μέρος B σημείο 10 της οδηγίας 2006/112/ΕΚ σε σχέση με τις μεταφορές επιβατών και άλλες πράξεις που αναφέρονται στο εν λόγω σημείο. Ο υπολογισμός αυτός ενδέχεται να επισύρει αδικαιολόγητα διοικητικά βάρη σε σχέση με το αποτέλεσμα των πράξεων αυτών στο σύνολο της βάσης ιδίων πόρων ΦΠΑ της Ιταλίας. Η Ιταλία μπορεί να κάνει τον υπολογισμό χρησιμοποιώντας κατά προσέγγιση εκτιμήσεις γι’ αυτήν την κατηγορία πράξεων. Ως εκ τούτου, θα πρέπει να επιτραπεί στην Ιταλία να εξακολουθήσει να υπολογίζει τη βάση των ιδίων πόρων ΦΠΑ χρησιμοποιώντας κατά προσέγγιση εκτιμήσεις όσον αφορά τη μεταφορά επιβατών και άλλες πράξεις που αναφέρονται στο παράρτημα X μέρος Β σημείο 10 της οδηγίας 2006/112/ΕΚ.
                  
               
                     (4)
                  
                  
                     Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τον υπολογισμό της βάσης των ιδίων πόρων που προέρχονται από τον ΦΠΑ από την 1η Ιανουαρίου 2020 έως την 31η Δεκεμβρίου 2024, επιτρέπεται στην Ιταλία να χρησιμοποιεί κατά προσέγγιση εκτιμήσεις σε σχέση με τις μεταφορές επιβατών και άλλες πράξεις του παραρτήματος X μέρος Β σημείο 10 της οδηγίας 2006/112/ΕΚ.
         
         
            Άρθρο 2
            Η παρούσα απόφαση απευθύνεται στην Ιταλική Δημοκρατία.
         
         
            Βρυξέλλες, 19 Ιανουαρίου 2021.
            
               
                  Για την Επιτροπή
               
               Johannes HAHN
               
                  Μέλος της Επιτροπής
               
            
         
         
            (1)  ΕΕ L 155 της 7.6.1989, σ. 9.
         
            (2)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
         
            (3)  Εκτελεστική απόφαση (ΕΕ, Ευρατόμ) 2015/2190 της Επιτροπής, της 25ης Νοεμβρίου 2015, με την οποία επιτρέπεται στην Ιταλία να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ (ΕΕ L 312 της 27.11.2015, σ. 24).